title: Decizia 2011/100/PESC a Consiliului din 14 februarie 2011 de modificare a Poziției comune 2003/495/PESC cu privire la Irak

text:
               15.2.2011

               RO

               Jurnalul Oficial al Uniunii Europene

               L 41/9

         DECIZIA 2011/100/PESC A CONSILIULUI
   din 14 februarie 2011
   de modificare a Poziției comune 2003/495/PESC cu privire la Irak
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 7 iulie 2003, Consiliul a adoptat Poziția comună 2003/495/PESC cu privire la Irak (1) , în cadrul punerii în aplicare a Rezoluției 1483 (2003) a Consiliului de Securitate al Organizației Națiunilor Unite (CSONU).

               (2)

               La 15 decembrie 2010, CSONU a adoptat Rezoluția 1956 (2010) prin care a hotărât, printre altele, să prelungească până la 30 iunie 2011 aplicarea dispozițiilor prin care sunt vărsate, în Fondul de Dezvoltare pentru Irak, veniturile din vânzările la exportul de petrol, produse petroliere și gaze naturale și a dispozițiilor privind imunitatea anumitor active irakiene în ceea ce privește urmărirea în justiție, astfel cum sunt menționate în Rezoluția CSONU 1483 (2003) și în Rezoluția CSONU 1546 (2004).

               (3)

               Poziția comună 2003/495/PESC ar trebui, prin urmare, să fie modificată în consecință.

               (4)

               Sunt necesare acțiuni suplimentare ale Uniunii pentru a pune în aplicare anumite măsuri,

         ADOPTĂ PREZENTA DECIZIE:
   Articolul 1
   La articolul 7 din Poziția comună 2003/495/PESC, al doilea paragraf se înlocuiește cu următorul text:

      „Articolele 4 și 5 se aplică până la 30 iunie 2011.”.

   Articolul 2
   Prezenta decizie intră în vigoare la data adoptării.

      Adoptată la Bruxelles, 14 februarie 2011.

            Pentru Consiliu

            Președintele

         HOFFMANN R.

      (1)  JO L 169, 8.7.2003, p. 72.